b'\n_START_ARTICLE_\nKolera\n_START_SECTION_\nEpidemiologija\n_START_PARAGRAPH_\nLeta 2010 je za kolero zbolelo 3\xe2\x80\x935 milijonov ljudi po vsem svetu. Umrlo jih je 100.000\xe2\x80\x93130.000.  Navadno se pojavlja v razvijajo\xc4\x8dem se svetu. V zgodnjih 80. letih 20. stoletja so je zaradi kolere umrlo ve\xc4\x8d kot 3 milijone ljudi. Te\xc5\xbeko je izra\xc4\x8dunati dejansko \xc5\xa1tevilo primerov bolezni, saj mnogih ne prijavijo zaradi skrbi, da bi izbruh negativno vplival na turizem de\xc5\xbeele. Kolera ostaja v mnogih de\xc5\xbeelah epidemi\xc4\x8dna in endemska bolezen._NEWLINE_\xc4\x8ceprav vedo mnogo o mehanizmih, ki omogo\xc4\x8dajo \xc5\xa1iritev kolere, to ne vodi k popolnemu razumevanju, zakaj kolera izbruhne na dolo\xc4\x8denih mestih. Pomanjkljiva obdelava odplak in pitne vode olaj\xc5\xa1a \xc5\xa1irjenje bolezni. Vodni zbiralniki lahko slu\xc5\xbeijo kot rezervoarji in morska hrana, ki prepotuje dolge razdalje, lahko \xc5\xa1iri bolezen. V Ameriki kolere ve\xc4\x8dino 20. stoletja niso poznali. Znava se je pojavila ob koncu tega stoletja.\n_START_SECTION_\nZnaki in simptomi\n_START_PARAGRAPH_\nPrimarni simptomi kolere so obilne, nebole\xc4\x8de driske in bruhanje bistre teko\xc4\x8dine.Ti simptomi se navadno za\xc4\x8dnejo nenadoma, od 12 ur do 5 dni po zau\xc5\xbeitju bakterij. Drisko pogosto opisujejo kot\xc2\xa0\xc2\xbbri\xc5\xbeevo vodo\xc2\xab\xc2\xa0in ima lahko vonj po ribah. Nezdravljena oseba lahko izlo\xc4\x8di dnevno od 10 do 20 litrov driske, kar se lahko kon\xc4\x8da s smrtjo. Na 1 simptomatsko osebo se oku\xc5\xbei od 3 do 100 ljudi, vendar nimajo simptomov. Kolere se je prijel vzdevek\xc2\xa0\xc2\xbbmodra bolezen\xc2\xab, saj se zaradi hude izgube teko\xc4\x8dine barva bolnikove ko\xc5\xbee spremeni v modrikasto-sivo._NEWLINE_\xc4\x8ce hude driske ne zdravijo z intravenoznim nadome\xc5\xa1\xc4\x8danjem teko\xc4\x8dine, lahko sledita \xc5\xbeivljenje ogro\xc5\xbeajo\xc4\x8da izsu\xc5\xa1itev in elektrolitsko neravnovesje. Zna\xc4\x8dilni simptomi izsu\xc5\xa1itve so zni\xc5\xbean krvni tlak, ni\xc5\xbeji turgor ko\xc5\xbee, viden kot nagubanost, udrte o\xc4\x8di in hitrej\xc5\xa1i pulz.\n_START_SECTION_\nDovzetnost\n_START_PARAGRAPH_\nPri normalnem zdravem \xc4\x8dloveku bolezen povzro\xc4\x8di zau\xc5\xbeitje pribli\xc5\xbeno 100 milijonov bakterij. Pri osebah, ki imajo zni\xc5\xbeano kislost \xc5\xbeelodca (na primer zaradi jemanja zaviralca protonske \xc4\x8drpalke, je bolezen povzro\xc4\x8di manj\xc5\xa1e \xc5\xa1tevilo bakterij. Otroci so bolj dovzetni, najbolj 2- do 4-letni. Dovzetnost za oku\xc5\xbebo je odvisna tudi od krvne skupine. Najbolj so dovzetne osebe s krvno skupino 0. Pri osebah z zni\xc5\xbeano imunostjo, kot so bolniki z AIDS-om ali podhranjeni otroci, lahko oku\xc5\xbeba poteka huj\xc5\xa1e._NEWLINE_Pri vsaki oseba, tudi pri zdravem odraslem v srednjih letih, je lahko potek bolezni hud. Vsakega bolnika je treba v sodelovanju s profesionalnim zdravstvenim delavcem oceniti glede izgube teko\xc4\x8dine._NEWLINE_Mutacija za cisti\xc4\x8dno fibrozo nosi dolo\xc4\x8dene prednosti. Heterozigotni nosilci mutacije (imajo mutacijo, vendar nimajo cisti\xc4\x8dne fibroze) so bolj odporni proti oku\xc5\xbebam, ki jih povzro\xc4\x8da V. cholerae. Genetsko pomanjkanje v beljakovini CFTR interferira z bakterijsko vezavo na epitelij v prebavilih, kar zmanj\xc5\xa1a u\xc4\x8dinke oku\xc5\xbebe.\n_START_SECTION_\nPrenos\n_START_PARAGRAPH_\nKolera se zna\xc4\x8dilno prena\xc5\xa1a z oku\xc5\xbeeno vodo in hrano. V razvitem svetu je najpogostej\xc5\xa1i izvor oku\xc5\xbebe morska hrana. V de\xc5\xbeelah tretjega sveta je najpogostej\xc5\xa1i izvor voda. Kolero so na\xc5\xa1li tudi pri dveh drugih \xc5\xbeivalskih populacijah \xe2\x80\x93 morskih \xc5\xa1koljkah in planktonu._NEWLINE_Bolniki s kolero imajo drisko. \xc4\x8ce je zelo teko\xc4\x8da, jo pogovorno imenujejo\xc2\xa0\xc2\xbbri\xc5\xbeeva voda\xc2\xab. \xc4\x8ce iztrebek onesna\xc5\xbei pitno vodo, se oku\xc5\xbeijo tudi drugi. Izvor onesna\xc5\xbeenja so tipi\xc4\x8dno drugi bolniki s kolero, kadar njihovi iztrebki zaidejo v vodne vire, podtalnico ali zaloge pitne vode. Pitje onesna\xc5\xbeene vode in u\xc5\xbeivanje hrane, oprane v tak\xc5\xa1ni vodi, kot tudi morskih \xc5\xa1koljk, ki \xc5\xbeivijo v oku\xc5\xbeenih vodah, lahko privede do oku\xc5\xbebe. Kolera se redko \xc5\xa1iri neposredno s \xc4\x8dloveka na \xc4\x8dloveka. Obstajajo toksigeni in netoksigeni sevi. Netoksigeni sevi pridobijo toksigenost preko temperatnega bakteriofaga. Izbruhi kolere, ki se pojavljajo na morskih obre\xc5\xbejih zna\xc4\x8dilno sledijo cvetenju morja, kar kolero uvr\xc5\xa1\xc4\x8da med zoonoze.\n_START_SECTION_\nMehanizem delovanja\n_START_PARAGRAPH_\nKo oseba zau\xc5\xbeije bakterije, jih ve\xc4\x8dina ne pre\xc5\xbeivi v kislih razmerah v \xc5\xbeelodcu. Bakterije, ki pre\xc5\xbeivijo, ohranjajo svojo energijo in shranjena hranila med prehodom skozi \xc5\xbeelodec tako, da uti\xc5\xa1ajo ve\xc4\x8dino proizvodnje beljakovin. Ko pre\xc5\xbeivela bakterija preide iz \xc5\xbeelodca v tanko \xc4\x8drevo, se mora prebiti skozi debelo sluznico tankega \xc4\x8drevesa, da dose\xc5\xbee \xc4\x8drevesno steno, kjer se razmno\xc5\xbeuje. V. cholerae za\xc4\x8dne proizvajati beljakovino flagelin, da tvori bi\xc4\x8dke._NEWLINE_Ko bakterija dose\xc5\xbee \xc4\x8drevesno steno, za premikanje ve\xc4\x8d ne potrebuje bi\xc4\x8dkov. Preneha izdelovati flagelin in prihrani energijo in hranila. To stori tako, da zamenja skupek beljakovin, ki se izra\xc5\xbeajo v odzivu na kemi\xc4\x8dne spremembe v okolju. Ko dose\xc5\xbee \xc4\x8drevesno steno, za\xc4\x8dne proizvajati toksi\xc4\x8dne beljakovine, ki povzro\xc4\x8dijo vodeno drisko. Ta nosi nove generacije bakterije v vodo, ki jo ob neustreznih higienskih razmerah zau\xc5\xbeije naslednji gostitelj._NEWLINE_Toksin kolere (CTX ali CT) je oligomerni kompleks, sestavljen iz \xc5\xa1estih beljakovinskih podenot \xe2\x80\x93 1 kopije podneote A in 5 kopij podenote B. Enoti A in B sta povezani z disulfidnimi vezmi. Toksin se preko sistema drugotnega prena\xc5\xa1alca ve\xc5\xbee na receptor na povr\xc5\xa1ini \xc4\x8drevesnih epitelnih celic. Nato se endocitotsko vklju\xc4\x8di v celico. Ko je v njej, se disulfidne vezi reducirajo in podenota A1 se lahko ve\xc5\xbee z beljakovino Arf6 (ADP-ribosilacijski dejavnik 6. Vezava izpostavi njegovo aktivno mesto in omogo\xc4\x8di stalno ribozilacijo podenote alfa proteina G. To se izrazi v konstitutivni proizvodnji cAMP, kar vodi v izlo\xc4\x8danje H\xe2\x82\x82O, Na\xe2\x81\xba, K\xe2\x81\xba, Cl\xe2\x81\xbb in HCO\xe2\x82\x83\xe2\x81\xbb v lumen tankega \xc4\x8drevesa in do hitre izsu\xc5\xa1itve. Geni, ki kodirajo toksin kolere, se v V. cholerae uvedejo s horizontalnim prenosom genov. Virulentni sevi V. cholerae nosijo varianto temperatnih bakteriofagov CTXf ali CTX\xcf\x86.\n_START_SECTION_\nDiagnoza\n_START_PARAGRAPH_\nNa kolero posumijo ob zna\xc4\x8dilnih bolezenskih te\xc5\xbeavah in epidemiolo\xc5\xa1kih podatkih (potovanja v de\xc5\xbeele, kjer je prisotna kolera). Potrdijo jo z laboratorijskimi preiskavami. Pri vzorcih, ki so pozitivni, je treba dolo\xc4\x8diti antibioti\xc4\x8dno odpornost (rezistenco). Kadar pride do epidemije, klini\xc4\x8dno diagnozo postavijo z jemanjem anamneze in hitrim klini\xc4\x8dnim pregledom. Zdravljenje se navadno za\xc4\x8dne pred laboratorijsko potrditvijo suma ali tudi brez nje._NEWLINE_Za laboratorijsko analizo so najbolj\xc5\xa1i brisi in vzorci blata, ki so bili odvzeti, preden je bolnik dobil antibiotik. Kadar se sumi na epidemijo kolere, je najpogostej\xc5\xa1i povzro\xc4\x8ditelj V. cholerae O1. \xc4\x8ce ni izoliran serotip O1, mora laboratorij testirati za V. cholerae O139._NEWLINE_V Zdru\xc5\xbeenih dr\xc5\xbeavah Amerike morajo oku\xc5\xbebo z V. cholerae O139 prijaviti in jo obravnavati enako, kot bi jo povzro\xc4\x8dil serotip V. cholerae O1. Podobne diarejske bolezni morajo ozna\xc4\x8diti kot\xc2\xa0\xc2\xbbkolera\xc2\xab\xc2\xa0in prijaviti._NEWLINE_V Republiki Sloveniji so zdravniki dol\xc5\xbeni prijaviti vsak sum na oku\xc5\xbebo s kolero v roku od 3 do 6 ur. Sum prijavijo obmo\xc4\x8dnemu zavodu za zdravstveno varstvo, ki takoj obvesti In\xc5\xa1titut za varovanje zdravja Republike Slovenije.\n_START_SECTION_\nNadzor bolezni\n_START_PARAGRAPH_\nNadzor in takoj\xc5\xa1nje poro\xc4\x8danje omogo\xc4\x8dajo hitro obvladovanje epidemij. Kolera je v mnogih endemskih de\xc5\xbeelah sezonska bolezen. Navadno se pojavi med de\xc5\xbeevno dobo. Sistem nadzora (angle\xc5\xa1ko surveillance) omogo\xc4\x8da zgodnja opozorila pred izbruhi, kar vodi v koordiniran odziv in pomaga pri pripravi na\xc4\x8drtov pripravljenosti. Zadostni nadzorni sistemi lahko izbolj\xc5\xa1ajo oceno tveganja za potencialne izbruhe kolere. Razumevanje sezonskosti in lokacij izbruhov omogo\xc4\x8da izbolj\xc5\xa1ave intervencij za nadzor nad boleznijo pri najbolj ranljivih. Da so intervencije u\xc4\x8dinkovite, je pomembno, da se vse primere bolezni prijavi.\n_START_SECTION_\nCepljenje\n_START_PARAGRAPH_\nFebruarja 2011 sta bili na razpolago dve peroralni zdravili. Dukoral je Svetovna zdravstvena organizacija licencirala v ve\xc4\x8d kot 60 dr\xc5\xbeavah. ShanChol je bil licenciran v Indiji. Ker je cepivo v dveh odmerkih, lahko prete\xc4\x8de ve\xc4\x8d tednov, preden je oseba, ki ga prejema, varna pred oku\xc5\xbebo. Cepljenje ne more nadomestiti standardnih ukrepov prepre\xc4\x8devanja in nadzora. Ameri\xc5\xa1ki Center za nadzor in prepre\xc4\x8devanje bolezni (CDC) cepljenja ve\xc4\x8dini popotnikov ne priporo\xc4\x8da, poleg tega pa zdravilo v ZDA ni dosegljivo. Cepivo namre\xc4\x8d ponuja nezanesljivo za\xc5\xa1\xc4\x8dito za relativno kratko \xc4\x8dasovno obdobje._NEWLINE_V Republiki Sloveniji je cepivo na razpolago, vendar ni u\xc4\x8dinkovito.\n_START_SECTION_\nZdravljenje\n_START_PARAGRAPH_\nNormalno prehranjevanje omogo\xc4\x8di hitrej\xc5\xa1e okrevanje normalne funkcije \xc4\x8drevesja. SZO priporo\xc4\x8da normalno prehrano v vseh primerih driske, ne glede na njihov vzrok. CDC-jev priro\xc4\x8dnik v primeru kolere priporo\xc4\x8da, da matere dojijo svojega otroka, ki ima vodeno drisko, tudi, ko potujejo do zdravnika. Odrasli in starej\xc5\xa1i otroci naj pogosto jejo.\n_START_SECTION_\nTeko\xc4\x8dine\n_START_PARAGRAPH_\nV ve\xc4\x8dini primerov se kolero uspe\xc5\xa1no pozdravi s peroralno rehidracijsko terapijo, ki je zelo u\xc4\x8dinkovita, varna in preprosta za uporabo. Raztopine na ri\xc5\xbeevi osnovi so bolj\xc5\xa1e od tistih na osnovi glukoze, saj so u\xc4\x8dinkovitej\xc5\xa1e. Kadar je potek hud in je izsu\xc5\xa1itev huda, je potrebna intravenska rehidracija. Najbolj\xc5\xa1i je Ringerjev laktat, pogosto z dodanim kalijem. Veliki volumni in kontinuirano nadome\xc5\xa1\xc4\x8danje teko\xc4\x8din so potrebni, dokler driska ne preneha. V prvih 2 do 4 urah je treba nadomestiti volumen teko\xc4\x8dine, ki zna\xc5\xa1a 10\xc2\xa0% bolnikove telesne te\xc5\xbee. To metodo so prvi\xc4\x8d v velikem obsegu uporabili med Banglade\xc5\xa1ko osvobodilno vojno in izkazala se je kot zelo u\xc4\x8dinkovita._NEWLINE_\xc4\x8ce so komercialni pripravki cenovno ali kako druga\xc4\x8de nedostopni, se lahko naredi raztopino. V 1 liter prevrete vode se zme\xc5\xa1a polovica \xc4\x8dajne \xc5\xbeli\xc4\x8dke soli, 6 \xc4\x8dajnih \xc5\xbeli\xc4\x8dk sladkorja in pretla\xc4\x8deno banano za kalij in izbolj\xc5\xa1anje okusa.\n_START_SECTION_\nElektroliti\n_START_PARAGRAPH_\nUvodoma se navadno pojavi acidoza, raven kalija je lahko \xc5\xa1e normalna, \xc4\x8deprav se je izgubilo veliko teko\xc4\x8dine. Ko se izsu\xc5\xa1itev popravi, se lahko raven kalija hitro zni\xc5\xbea in ga je treba nadomestiti.\n_START_SECTION_\nAntibiotiki\n_START_PARAGRAPH_\nAntibioti\xc4\x8dno zdravljenje skraj\xc5\xa1a trajanje bolezni od 1 do 3 dni in zmanj\xc5\xa1a hudost simptomov. Uporaba antibiotikov zmanj\xc5\xa1a zahteve po teko\xc4\x8dini. \xc4\x8ce je rehidracija zadostna, bolniki okrevajo brez njih. Doksiciklin je zdravilo prvega izbora, \xc4\x8deprav so nekateri sevi V. cholerae odporni. Testiranje na odpornost med izbruhom kolere lahko pomaga k pravilnej\xc5\xa1emu odlo\xc4\x8danju v prihodnosti. Drugi antibiotiki z dokazano u\xc4\x8dinkovitostjo so kotrimoksazol, eritromicin, tetraciklini, kloramfenikol in furazolidon. Fluorokinoloni kot je norfloksacin so uporabni, vendar so \xc5\xbee poro\xc4\x8dali o odpornosti._NEWLINE_Antibioti\xc4\x8dna odpornost se pove\xc4\x8duje v mnogih predelih sveta. V Banglade\xc5\xa1u je ve\xc4\x8dina sevov odporna na tetracikline, trimetoprim-sulfametoksazol in eritromicin. Hitre diagnosti\xc4\x8dne metode so na razpolago za identifikacijo ve\xc4\x8dkratno odpornih sevov.\n_START_SECTION_\nPrognoza\n_START_PARAGRAPH_\nKadar je zdravljenje pravilno in hitro, je smrtnost manj kot 1\xc2\xa0%. Kadar kolera ni zdravljena, je smrtnost od 50 do 60\xc2\xa0%. Pri nekaterih sevih, kot sta bila med epidemijo na Haitiju leta 2010 in leta 2004 v Indiji, so bolniki umrli v dveh urah od nastopa bolezni.\n_START_SECTION_\nRaziskovanje bolezni\n_START_PARAGRAPH_\nBakteriolog ruskega rodu Waldemar Haffkine je prvo cepivo razvil okrog leta 1900. Leta 1855 je bakterijo izoliral italijanski anatom Filippo Pacini, vendar narave povzro\xc4\x8ditelja in Pacinijevih raziskav niso poznali._NEWLINE_John Snow je leta 1854 odkril povezavo med kolero in onesna\xc5\xbeeno pitno vodo. Leta 1849 je podal mikrobiolo\xc5\xa1ki izvor epidemij kolere. Leta 1855 je podal popoln in pravile model etiologije bolezni. V dveh pionirskih terenskih \xc5\xa1tudijah je dokazal, da so oku\xc5\xbeene odplake najverjetnej\xc5\xa1i prena\xc5\xa1alec dveh epidemij v Londonu leta 1854. Njegovega modela niso sprejeli takoj, vendar je v naslednjih 30 letih zaradi razvoja mikrobiologije postal prepri\xc4\x8dljivej\xc5\xa1i._NEWLINE_V razvitem svetu so med letoma 1855 in 1900 ogromno vlagali v \xc4\x8diste zaloge pitne vode in kanalizacijo. To je v veliki ve\xc4\x8dini razvitih dele\xc5\xbe odpravilo epidemije kolere. Leta 1883 je Robert Koch z mikroskopijo identificiral V. cholerae kot povzro\xc4\x8ditelja kolere._NEWLINE_Robert Allan Phillips, ameri\xc5\xa1ki mornari\xc5\xa1ki zdravnik, je raziskal patofiziologijo bolezni in razvil protokol rehidracije. Leta 1967 je prejel Laskerjevo nagrado._NEWLINE_Leta 2002 je Alam s sodelavci raziskoval vzorce blata bolnikov s kolero v mednarodnem centru za raziskovanje diarealnih bolezni v Banglade\xc5\xa1u. Raziskovalci so na\xc5\xa1li korelacijo med prehodom V. cholerae skozi \xc4\x8dlove\xc5\xa1ka prebavila in pove\xc4\x8danim infektivnim stanjem. Ugotovili so, da bakterije tvorijo hiperinfektivno stanje, kjer se geni, ki nadzorujejo biosintezo aminokislin, privzem \xc5\xbeeleza in tvorbo periplazmatskih nitratnih reduktaznih kompleksov, inducirajo tik pred defekacijo. Te inducirane zna\xc4\x8dilnosti omogo\xc4\x8dajo bakterijam pre\xc5\xbeivetje v blatu v obliki ri\xc5\xbeeve vode, kjer sta koli\xc4\x8dini kisika in \xc5\xbeeleza omejeni.\n_START_SECTION_\nZgodovina bolezni\n_START_PARAGRAPH_\nBeseda kolera izhaja iz gr\xc5\xa1ke besede \xcf\x87\xce\xbf\xce\xbb\xce\xad\xcf\x81\xce\xb1 (kholera); iz \xcf\x87\xce\xbf\xce\xbb\xce\xae khol\xc4\x93,\xc2\xa0\xc2\xbb\xc5\xbeol\xc4\x8d\xc2\xab. Kolera verjetno izhaja iz indijske podceline, od pradavnih \xc4\x8dasov je prisotna v delti Gangesa. Po kopenskih in morskih trgovskih poti se je raz\xc5\xa1irila v Rusijo leta 1817, nato pa po vsej Evropi. Iz Evrope se je raz\xc5\xa1irila v Severno Ameriko. V preteklih 200 letih je bilo 7 pandemij, zadnja (1961) izvira iz Indonezije._NEWLINE_Prva pandemija je bila v indijski Bengaliji od 1817 do 1824. Iz Indije se je raz\xc5\xa1irila v jugovzhodno Azijo, na Kitajsko, Japonsko, na Srednji vzhod in v ju\xc5\xbeno Rusijo._NEWLINE_Druga pandemija je trajala od 1827 do 1835 v ZDA in Evropi._NEWLINE_Tretja pandemija je izbruhnila leta 1839 in je trajala do 1856. Raz\xc5\xa1irila se je v severno Afriko, dosegla Ju\xc5\xbeno Ameriko; prvi\xc4\x8d se je pojavila v Braziliji._NEWLINE_Med \xc4\x8detrto pandemijo (1863\xe2\x80\x931875) je zajela podsaharsko Afriko._NEWLINE_Peta (1881\xe2\x80\x931896) in \xc5\xa1esta (1899\xe2\x80\x931923) pandemija sta povzro\xc4\x8dili manj smrti, saj so bolezen bolje razumeli. Najbolj so bili prizadeti Egipt, Arabski polotok, Perzija, Indija in Filipini. Hudi izbruhi so bili v Nem\xc4\x8diji leta 1892 in v Neaplju 1910\xe2\x80\x931911._NEWLINE_Sedma pandemija se je leta 1961 pojavila v Indoneziji. Zaznamoval jo je nov sev El Tor, ki je \xc5\xa1e vedno prisoten v razvijajo\xc4\x8dih se de\xc5\xbeelah._NEWLINE_Kolera je iz lokalne bolezni postala najbolj raz\xc5\xa1irjena in smrtonosna bolezen 19. stoletja. Pomorila je ve\xc4\x8d deset milijonov ljudi. V Ruskem cesarstvu je med letoma 1847 in 1851 zaradi kolere umrlo ve\xc4\x8d kot milijon ljudi. Med drugo pandemijo je umrlo 150,000 Ameri\xc4\x8danov. Med letoma 1900 in 1920 je v Indiji umrlo 8 milijonov ljudi._NEWLINE_Kolera je bila prva bolezen, ki so jo v ZDA zaradi njenih vplivov na zdravje za\xc4\x8deli prijavljati. V Angliji je leta 1854 John Snow prvi izpostavil pomen onesna\xc5\xbeene vode kot vzroka. Kolera v Evropi in Severni Ameriki zaradi filtriranja in kloriranja vode ni ve\xc4\x8d gro\xc5\xbenja, \xc5\xa1e vedno pa ostaja v razvijajo\xc4\x8dem se svetu._NEWLINE_V preteklosti so na ladjah, ki so imele na krovu osebe, obolele za kolero, izobesili karantensko zastavo rumene barve. Potniki s tak\xc5\xa1ne ladje se niso smeli izkrcati v nobene pristani\xc5\xa1\xc4\x8du od 30 do 40 dni. Danes so karantenske zastave rumene in \xc4\x8drne._NEWLINE_V\xc4\x8dasih so kolero posku\xc5\xa1ali zdraviti s homeopatskimi in doma\xc4\x8dimi zdravili, kot je na primer paradi\xc5\xbenikov sok.\n_START_SECTION_\nKolera na Haitiju\n_START_PARAGRAPH_\nPo potresu na Haitiju leta 2010 je oktobra 2010 pri\xc5\xa1lo do izbruha kolere. To je najhuj\xc5\xa1i izbruh kolere v zadnjem obdobju. Do 22. maja 2013 je zbolelo 657.117 ljudi, umrlo jih je 8.096. O primerih kolere so poro\xc4\x8dali iz vseh 10 departmajev.\n_START_SECTION_\nEpidemije kolere na Slovenskem\n_START_PARAGRAPH_\nSlovenski prostor so epidemije prizadele v letih 1836, 1849, 1855, 1866 in 1886.\n_START_SECTION_\nKolera v umetnosti\n_START_PARAGRAPH_\nGabriel Garc\xc3\xada M\xc3\xa1rquez je leta 1985 izdal roman Ljubezen v \xc4\x8dasu kolere.'